b'\n_START_ARTICLE_\nLand-grant university\n_START_PARAGRAPH_\nLand-grant university (suomeksi esim. maalahjoitus- tai maanluovutusyliopisto) tarkoittaa yhdysvaltalaista korkeakoulua, joka perustettiin vuosien 1862 ja 1890 Morrill-asetusten perusteella. Morrill-asetusten avulla osavaltioiden oli mahdollista myyd\xc3\xa4 liittovaltion omistamaa maata k\xc3\xa4ytt\xc3\xa4\xc3\xa4kseen myyntitulot korkeakoulujen perustamiseen ja rahoittamiseen. Teollisesta vallankumouksesta johtuen asetusten avulla perustettujen korkeakoulujen tuli keskitty\xc3\xa4 maatalouden, tieteen, sotatieteiden ja tekniikkan opetukseen kuitenkaan unohtamatta klassisia aineita, mik\xc3\xa4 poikkesi aiemmasta k\xc3\xa4yt\xc3\xa4nn\xc3\xb6st\xc3\xa4, jossa korkeakoulujen tuli keskitty\xc3\xa4 vapaiden taiteiden opetukseen. Useimmista land-grant universityist\xc3\xa4 on lopulta tullut julkisrahoitteisia yliopistoja, jotka kattavat nykyisin korkeakoulutuksen koko kirjon._NEWLINE_Land-grant universityj\xc3\xa4 ovat esimerkiksi Massachusetts Institute of Technology ja useat osavaltion nime\xc3\xa4 kantavat yliopistot kuten Montanan osavaltionyliopisto ja Iowan osavaltionyliopisto.\n_START_SECTION_\nHistoria\n_START_PARAGRAPH_\nAjatus julkisesti rahoitetuista maataloutta ja tekniikka opettavista oppilaitoksissa nousi Yhdysvalloissa yleiseen tietoisuuteen 1840-luvun lopulla Jonathan Baldwin Turnerin toimesta. Michiganin osavaltion perustuslakiin kirjoitettiin 1850 pyk\xc3\xa4l\xc3\xa4 maatalouskoulun perustamisesta, ja 1855 perustettiin Michiganin osavaltionyliopisto, joka toimi perustana Morrill-asetuksille._NEWLINE_Justin Smith Morrill esitteli asetuksensa ensimm\xc3\xa4isen kerran Yhdysvaltain kongressille jo 1857 ja se hyv\xc3\xa4ksyttiinkin vuonna 1859, mutta presidentti James Buchanan kumosi sen veto-oikeudellaan. Vuonna 1861 Morrill esitteli asetuksestaan uuden version, johon oli lis\xc3\xa4tty sotatieteet maatalouden ja tekniikan opetuksen lis\xc3\xa4ksi. Uuden aloitteen hyv\xc3\xa4ksymist\xc3\xa4 helpotti usean aloitteeseen kielteisesti suhtautuvan osavaltion irtautuminen liittovaltiosta Yhdysvaltain sis\xc3\xa4llissodan vuoksi. Aloite hyv\xc3\xa4ksyttiin 1862, ja presidentti Abraham Lincoln vahvisti sen allekirjoituksellaan 2. hein\xc3\xa4kuuta 1862. Lain mukaan liittovaltion tulisi luovuttaa osavaltioille kutakin niiden kongressiedustajaa kohden noin 12\xc2\xa0100 hehtaaria maata, jota myym\xc3\xa4ll\xc3\xa4 osavaltiot pystyisiv\xc3\xa4t rahoittamaan uusien oppilaitosten perustamisen._NEWLINE_Sis\xc3\xa4llissodan j\xc3\xa4lkeen 1890 annettin toinen Morrill-asetus, jonka tarkoitus oli taata yht\xc3\xa4l\xc3\xa4iset opiskelumahdollisuudet ihonv\xc3\xa4rist\xc3\xa4 riippumatta. Tumma- ja vaaleaihoiset oli joko hyv\xc3\xa4ksytt\xc3\xa4v\xc3\xa4 samoihin oppilaitoksiin tai heille oli perustettava erilliset korkeakoulut, mik\xc3\xa4 johti useiden tummaihoisille tarkoitettujen korkeakoulujen perustamiseen (korkein oikeus kielsi t\xc3\xa4m\xc3\xa4n k\xc3\xa4yt\xc3\xa4nn\xc3\xb6n perustuslain vastaisena vuonna 1954). Vaikka vuoden 1890 asetus antoi rahaa maan sijaan, sen perusteella perustetut korkeakoulut saivat samat oikeudet kuin vuoden 1862 asetuksen perusteella perustetut, joten kumpiakin kutsutaan land-grant universityiksi.\n_START_SECTION_\nVaikutukset\n_START_PARAGRAPH_\nLand-grant-yliopistojen vaikutusta Yhdysvaltain korkeakoulutukselle pidet\xc3\xa4\xc3\xa4n huomattavana. Erityisesti naiset, ty\xc3\xb6v\xc3\xa4enluokkaiset ja syrj\xc3\xa4seuduilla asuvat opiskelijat ovat hy\xc3\xb6tyneet land-grant-yliopistoista.'